b'\n_START_ARTICLE_\nCerkev Marijinega vnebovzetja, Turni\xc5\xa1\xc4\x8de\n_START_SECTION_\nIz zgodovine\n_START_PARAGRAPH_\nPod cerkveno upravo 1094. leta ustanovljene zagreb\xc5\xa1ke \xc5\xa1kofije je pri\xc5\xa1lo tudi Prekmurje. Tedaj je nastala tudi \xc5\xbeupnija device Marije Pod logom ali Na pustinji v Turni\xc5\xa1\xc4\x8du. Stara je \xc5\xbee 900 let, zato ji pravimo pra\xc5\xbeupnija. V letu 1334 jo zapisnik prvi\xc4\x8d omenja kot \xc5\xbeupnijo. Tu je bil sede\xc5\xbe vicearhidiakona za vse Prekmurje. Ob ustanovitvi in \xc5\xa1e vrsto stoletij pozneje je obsegala ozemlje sedanjih samostojnih \xc5\xbeupnij Turni\xc5\xa1\xc4\x8da, Beltinec, \xc4\x8cren\xc5\xa1ovec, Dokle\xc5\xbeovja, Odranec in Velike Polane, to je ozemlje med Muro in Ledavo.\n_START_SECTION_\nSovra\xc5\xa1tvo med rodovino Jure in Haholdi (Banffy)\n_START_PARAGRAPH_\nKraj, kjer stoji cerkev, se je neko\xc4\x8d imenoval \xc4\x8crnec po mo\xc5\xbeu in lastniku posesti, ki je bila tam naokoli. V bli\xc5\xbeini je bila staroslovenska utrdba \xc2\xbbturen\xc2\xab, zato so okoli\xc5\xa1ko naselje poimenovali Turni\xc5\xa1\xc4\x8de. Ve\xc4\x8d stoletij sta bili naselbini \xc4\x8crnec, kjer je bila cerkev, in Turni\xc5\xa1\xc4\x8de lo\xc4\x8deni. V novem veku pa so naselili prostor med njima. Na ozemlju turni\xc5\xa1ke \xc5\xbeupnije je do leta 1267 gospodovala slovenska rodovina svobodnjakov Jure. Pred letom 1265 so bili srditi boji, ropanja in po\xc5\xbeigi med rodovino Jure in dolnjelendavskimi Haholdi, poznej\xc5\xa1imi Banffyji. Da bi prepre\xc4\x8dil sovra\xc5\xbenosti med rodovinama je vmes posegel mad\xc5\xbearski kralj Bela IV. Do sprave med njima je pri\xc5\xa1lo v turni\xc5\xa1ki cerkvi leta 1267, takrat imenovani \xc2\xbb\xc4\x8drnski\xc2\xab. Rodovina Jure se je morala umakniti iz turni\xc5\xa1ke \xc5\xbeupnije na Gori\xc4\x8dko, kjer je prejela v zameno Gornje Petrovce, Sv. Benedikt in \xc5\xa1e pet sosednjih vasi. Potlej so imeli patronatstvo nad turni\xc5\xa1ko cerkvijo dolnjelendavski Haholdi - Banffyji in ga obdr\xc5\xbeali do leta 1644, ko je rod v mo\xc5\xa1kem kolenu izumrl.\n_START_SECTION_\nBanffyji in cerkev\n_START_PARAGRAPH_\nBanffyji so dali dozidati ladjo stare turni\xc5\xa1ke cerkve okoli leta 1380, ker je postala prvotna cerkev v obsegu starega sveti\xc5\xa1\xc4\x8da pretesna za vso \xc5\xbeupnijo. Vso prvotno cerkev so spremenili v prezbiterij - sveti\xc5\xa1\xc4\x8de nove cerkve. V letih 1380 - 1389 je cerkev po dokon\xc4\x8dani gotizaciji poslikal radgonski slikar Johannes Aquila (Janez Akvila) s svojo delavnico. S slik v turni\xc5\xa1ki cerkvi je razvidno, da je bila cerkev romarska. V sveti\xc5\xa1\xc4\x8du (na loku okrog apside) je bila v prvi polovci 14. stoletja naslikana podoba Device Marije zavetnice s pla\xc5\xa1\xc4\x8dem. \xc5\xbdupljani in romarji so tako imeli pred seboj to sliko in na oltarju \xc5\xa1e Marijino podobo, kar jih je spodbujalo, da so se z zaupanjem zatekali v Marijino varstvo. Druga slika iz 1383. leta predstavlja rote\xc4\x8do molitev \xc5\xa1tirih oseb Banffyjeve rodbine. \xc4\x8clani te dru\xc5\xbeine, ki so bili patroni cerkve, se obra\xc4\x8dajo k Mariji, ki sedi na tronu in v naro\xc4\x8dju dr\xc5\xbei dete Jezusa.\n_START_SECTION_\nRomanje k Mariji na pustini\n_START_PARAGRAPH_\nPisatelj Jo\xc5\xbeef Ko\xc5\xa1i\xc4\x8d pravi, da so \xc5\xbee od nekdaj prihajali k Mariji Na pustini v Turni\xc5\xa1\xc4\x8de romarji s \xc5\xa0tajerskega, Hrva\xc5\xa1kega in Mad\xc5\xbearskega. Govorili so o \xc4\x8dude\xc5\xbenih ozdravljenjih razli\xc4\x8dnih bolezni na Marijino pripro\xc5\xa1njo. Med vdanimi romarji naj bi bil tudi Nikola Banffy, slavonski ban, ki se je pred praznikom Marijinega vnebovzetja postil ob kruhu in vodi, na praznik pa je pripe\xc5\xa1a\xc4\x8dil iz Lendave v Turni\xc5\xa1\xc4\x8de in prejel zakramente. Pri Radmo\xc5\xbeancih naj bi dal posekati del gozda, tako da je do romarskega kraja nastala bli\xc5\xbenjica. Poimenovali so jo banska pot, tam nastali kraj pa je dobil ime Banuta._NEWLINE_Tur\xc5\xa1ki vpadi in reformacija v 17. stoletju so ovirali romanja v Turni\xc5\xa1\xc4\x8de. Nov razcvet je prineslo 18. stoletje.  _NEWLINE_K Mariji Na pustini so romali (in \xc5\xa1e prihajajo) ljudje razli\xc4\x8dnih slojev. Tako je bilo dolgo \xc4\x8dasa v navadi, da so zaro\xc4\x8denci romali pred sklenitvijo zakona, da so si zagotovili blagoslov v zakonu, ker je bilo splo\xc5\xa1no prepri\xc4\x8danje, da zakonci, ki niso poromali k Mariji, trpijo zaradi medsebojnih prepirov. Slu\xc5\xbein\xc4\x8dad pa si je po navadi \xc5\xbee pred vstopom v slu\xc5\xbebo izgovorila, da bo smela vsaj enkrat letno poromati k Mariji v Turni\xc5\xa1\xc4\x8du. V dolo\xc4\x8denih zgodovinskih obdobjih je bilo romarjev ve\xc4\x8d ali manj, v zadnjih letih pa jih prihaja zelo veliko. Vsekakor tudi zato, ker je od leta 1992 15. avgust dan spomina na Marijino vnebovzetje, ne le verski, ampak dela prost dan. Zdaj verniki prihajajo prete\xc5\xbeno z avtomobili, pe\xc5\xa1 pa le doma\xc4\x8dini in ljudje iz sosednjih vasi.\n_START_SECTION_\nTurki v Turni\xc5\xa1\xc4\x8du\n_START_PARAGRAPH_\nZa tur\xc5\xa1kih \xc4\x8dasov so propadli kraji: \xc4\x8crnec, Bratkovci, Bla\xc5\xbeovci in Ivanci. Ozemlje izginulih krajev je obstajalo na obeh straneh Ledave. V \xc4\x8dasu tur\xc5\xa1kih vpadov in oblasti pa je bila prizadeta tudi turni\xc5\xa1ka cerkev. Ob vra\xc4\x8danju pora\xc5\xbeene vojske leta 1664 pri Mono\xc5\xa1tru so Turki po\xc5\xbegali tudi Turni\xc5\xa1\xc4\x8de. Popolnoma so bili uni\xc4\x8deni \xc5\xbeupni\xc5\xa1\xc4\x8de ob cerkvi in okolica hi\xc5\xa1e. Tudi cerkev je bila ob po\xc5\xbearu prizadeta, predvsem streha in ostre\xc5\xa1je. O tem v vizitacijskem zapisniku iz leta 1669 pi\xc5\xa1e: \xc2\xbbCerkev je v celoti zidana obenem z zvonikom. Streha je na novo prekrita nad ladjo in zvonikom s hrastovimi skodlami; streha nad zakristijo je prav tako na novo prekrita z opeko. V ladji je velik del lesenega stropa poslikan, na oboku so starinske slike. V zvoniku so trije zvonovi\xc2\xab. Ob poznej\xc5\xa1em \xc5\xa1kofijskem pregledu cerkve - leta 1716 - pa je vizitator zapisal, da je turni\xc5\xa1ka cerkev vsa obokana. Menda pri cerkvi (v zaselku \xc4\x8crnec) ni bilo varno prebivati, zato so sezidali novo \xc5\xbeupni\xc5\xa1\xc4\x8de v trgu Turni\xc5\xa1\xc4\x8de in ob njem so postavili 1675. leta tudi kapelico sv. Antona z namenom, da se tam hrani Najsvetej\xc5\xa1e, ker je dale\xc4\x8d od \xc5\xbeupnijske cerkve in varneje. _NEWLINE_Turni\xc5\xa1ka (sedaj stara) cerkev je po zapisniku iz leta 1778 zgrajena 1383. leta. Zvemo, da je bila vsa obokana in pokrita s skodlami. Prostora je bilo za 500 oseb. Imela je \xc5\xa1tiri oltarje in dve kapeli. Glavni oltar je bil leta 1778 posve\xc4\x8den Marijinemu vnebovzetju. Na desni je bil stranski oltar sv. Donata in na levi oltar \xc5\xbealostne Matere. \xc4\x8cetrti oltar je bil pri koru v \xc4\x8dast sv. Ani. Pri zvoniku sta bili dve kapeli: desna v \xc4\x8dast sv. Barbari, na levi pa kapela v \xc4\x8dast sv. Petru. V cerkvi so bile tedaj tri kripte (grobnice). Prva je bila kripta Banffyjeve rodbine. Ostali dve je dal postaviti \xc5\xbeupnik Herman, a so ju odstranili. _NEWLINE_Prvotna turni\xc5\xa1ka cerkev je imela zvonik ob zakristiji. V njem so bili leta 1669 trije zvonovi, leta 1811 pa celo \xc5\xa1tirje. Ker so dotrajali, so se 1811. leta odlo\xc4\x8dili, da sezidajo nov zvonik v sredini pred zahodno cerkveno steno. Delo so dokon\xc4\x8dali 1829. leta.\n_START_SECTION_\nGradnja nove ve\xc4\x8dje cerkve\n_START_PARAGRAPH_\nOkoli leta 1900 so sklenili, da bodo sezidali novo cerkev. Na\xc4\x8drte za novo cerkev je naredil dunajski arhitekt baron Ferstel. Nastala je triladijska bazilika. Cerkev je 26. decembra 1915 (na \xc5\xa0tefanovo) blagoslovil lendavskli \xc5\xbeupnik in dekan Florijan Strausz. Ob mno\xc5\xbeici vernikov so bili pri blagoslovitvi tudi patron Avgust Zicy in vsa njegova dru\xc5\xbeina. _NEWLINE_Prva in druga svetovna vojna sta zahtevali \xc4\x8dez sto \xc5\xbertev iz turni\xc5\xa1ke \xc5\xbeupnije, njihova imena pa so napisana na spominskih plo\xc5\xa1\xc4\x8dah na predprostoru stare cerkve.\n_START_SECTION_\nNovej\xc5\xa1i \xc4\x8das\n_START_PARAGRAPH_\nNovo pro\xc4\x8delje je dobil zvonik, na katerem meri \xc4\x8das nova stolpna ura, izdelek urarja Mari\xc4\x8da iz Beltinec. Na obe cerkvi (staro in novo) in \xc5\xbeupni\xc5\xa1\xc4\x8de so dali strelovodne naprave. Poskrbeli so za ogrevanje \xc5\xbeupni\xc5\xa1\xc4\x8da, cerkve in novih verou\xc4\x8dnih prostorov (dvoeta\xc5\xbena stavba). Pozlatiti so dali oltarje v novi cerkvi in poskrbeli za osvetlitev cerkve. Obnovili so pnevmati\xc4\x8dne Jenkove orgle, izdelane leta 1940. Po na\xc4\x8drtih arhitekta Petra Po\xc5\xbeauka so uredili bogoslu\xc5\xbeni prostor, ki ga je 1982. leta blagoslovil \xc5\xa1kof dr. Franc Kramberger. \xc5\xa0kof dr. Marjan Turn\xc5\xa1ek je 15. avgusta 2007 sveti\xc5\xa1\xc4\x8de Marije pod logom v Turni\xc5\xa1\xc4\x8du razglasil za osrednje bo\xc5\xbejepotno sredi\xc5\xa1\xc4\x8de murskosobo\xc5\xa1ke \xc5\xa1kofije.\n_START_SECTION_\nArhitektura\n_START_PARAGRAPH_\nRomanska enoladijska cerkvica z apsido iz druge tretjine 13. stoletja. V 14. stoletju prizidana ve\xc4\x8dja gotska ladja, v kateri so gotske freske iz 14. stoletja (Johannes Aquila)._NEWLINE_Cerkev stoji v neposredni bli\xc5\xbeini pokopali\xc5\xa1\xc4\x8da in \xc5\xbeupni\xc5\xa1\xc4\x8da ob robu naselja Turni\xc5\xa1\xc4\x8de in ima z novo cerkvijo skupno srednjo steno.'